CELEX: 32011D0417
Language: et
Date: 2011-07-12 00:00:00
Title: 2011/417/EL: Nõukogu otsus, 12. juuli 2011 , millega tunnistatakse kehtetuks otsus 2010/408/EL ülemäärase eelarvepuudujäägi olemasolu kohta Soomes

16.7.2011   
            
            
               ET
            
            
               Euroopa Liidu Teataja
            
            
               L 187/27
            
         NÕUKOGU OTSUS,
   12. juuli 2011,
   millega tunnistatakse kehtetuks otsus 2010/408/EL ülemäärase eelarvepuudujäägi olemasolu kohta Soomes
   (2011/417/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 126 lõiget 12,
   võttes arvesse Euroopa Komisjoni soovitust
   ning arvestades järgmist:
   
               (1)
            
            
               Nõukogu otsustas otsusega 2010/408/EL, (1) järgides komisjoni ettepanekut vastavalt aluslepingu artikli 126 lõikele 6, et Soomel on ülemäärane eelarvepuudujääk. Otsuses 2010/408/EL märkis nõukogu, et 2010. aastaks kavandatud valitsemissektori eelarvepuudujääk oli 4,1 % SKPst, mis ületas aluslepingus sätestatud kontrollväärtust 3 % SKPst, kusjuures valitsemissektori koguvõlaks prognoositi 49,9 % SKPst, mis jääb allapoole aluslepingus sätestatud kontrollväärtust 60 % SKPst.
            
         
               (2)
            
            
               Aluslepingu artikli 126 lõike 7 ning nõukogu 7. juuli 1997. aasta määruse (EÜ) nr 1467/97 (ülemäärase eelarvepuudujäägi menetluse rakendamise kiirendamise ja selgitamise kohta) (2) artikli 3 lõike 4 kohaselt võttis nõukogu komisjoni soovituse põhjal 13. juulil 2010 vastu Soomele adresseeritud soovituse, et kõrvaldada ülemäärane eelarvepuudujääk hiljemalt 2011. aastaks. Soovitus avalikustati.
            
         
               (3)
            
            
               Kooskõlas aluslepingu artikli 126 lõikega 12 tuleb nõukogu otsus ülemäärase eelarvepuudujäägi kohta kehtetuks tunnistada, kui ülemäärane eelarvepuudujääk asjaomases liikmesriigis on nõukogu arvates kõrvaldatud.
            
         
               (4)
            
            
               Vastavalt aluslepingutele lisatud protokolli nr 12 (ülemäärase eelarvepuudujäägi menetluse kohta) artiklile 4 esitab komisjon andmed kõnealuse menetluse rakendamiseks. Kõnealuse protokolli kohaldamise osana peavad liikmesriigid vastavalt nõukogu 25. mai 2009. aasta määruse (EÜ) nr 479/2009 (Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta) (3) artiklile 3 esitama kaks korda aastas (enne 1. aprilli ja 1. oktoobrit) andmed valitsemissektori eelarvepuudujäägi ja võla kohta ning muud seotud muutujad.
            
         
               (5)
            
            
               Nende andmete alusel, mis komisjon (Eurostat) esitas vastavalt määruse (EÜ) nr 479/2009 artiklile 14 pärast Soome poolt enne 1. aprilli 2011 esitatud teatist, ning komisjoni talituste 2011. aasta kevadprognoosi alusel on võimalik teha järgmised järeldused.
               
                           —
                        
                        
                           Ülemäärase eelarvepuudujäägi menetluse 2010. aasta aprilli teatises prognoositi 2010. aastaks küll puudujääki suuruses 4,1 % SKPst, kuid tegelik olukord oli palju parem – puudujääk ulatus 2,5 %ni SKPst;
                        
                     
                           —
                        
                        
                           eeldatust väiksem puudujääk on seletatav eelkõige prognoositust suurema majanduskasvu ja tööturu paranenud olukorraga, mis suurendab maksudest (eelkõige käibemaks ja tulumaks) laekuvat tulu, samas kui kulude kasv jäi tagasihoidlikuks;
                        
                     
                           —
                        
                        
                           komisjoni talituste 2011. aasta kevadprognoosis ennustatakse, et 2011. aastal väheneb eelarvepuudujääk veelgi, jõudes 1 %ni SKPst. Samuti prognoositakse 2011. aastal ajakohastatud stabiilsusprogrammis 2011. aasta eelarvepuudujäägiks 0,9 % SKPst. Eelarveseisundi paranemine eelneva aastaga võrreldes tuleneb tsüklilistest teguritest, mis kajastavad suhteliselt tugeva majandustegevuse oodatud jätkumist ning teatavate maksude (enamasti energia- ja tootemaksud) suvakohast suurendamist, viimane ulatub ligikaudu 0,5 %ni SKPst. Nii komisjoni talituste kui ka 2011. aastal ajakohastatud stabiilsusprogrammi prognoosi kohaselt peaks puudujääk veel veidi vähenema ja jõudma 2012. aastal 0,7 %ni SKPst;
                        
                     
                           —
                        
                        
                           komisjoni talituste 2011. aasta kevadprognoosi ja 2011. aasta struktuurse eelarveseisundi (viimases ajakohastatud stabiilsusprogrammis sisalduvate andmete põhjal komisjoni talituste poolt ümber arvutatud, kasutades selleks ühiselt kokku lepitud metoodikat) kohaselt peaks struktuurne eelarveseisund saavutama soodsama taseme, kui on ette nähtud Soome ametiasutuste kehtestatud keskpika perioodi eesmärgiga, milleks on struktuurne ülejääk suuruses 0,5 % SKPst. Prognoositakse siiski, et struktuurne eelarveseisund keskpikas perspektiivis veidi halveneb ja muutub negatiivseks. Prognoositava struktuurse eelarveseisundi tõenäoline halvenemine on tingitud asjaolust, et valitsemissektori eelarve puudujääk püsib üldjoontes samal tasemel olukorras, kus optimistlikud majanduskasvu prognoosid vähendavad praegust suurt SKP lõhet. Selle tulemusena ja juhul, kui ei võeta täiendavaid meetmeid, peaks eelarvepositsioon (kui välja arvata tsüklilised tegurid, ühekordsed ja muud ajutised meetmed) jääma prognooside kohaselt 2015. aastal veidi allapoole alammäärast, milleks on – 1,2 % SKPst ning mis normaalse tsüklilise kõikumise korral tagab kindlusvaru, et ei ületataks puudujäägi kontrollväärtust 3 % SKPst. 2015. aastani ulatuvates stabiilsusprogrammi prognoosides ennustatakse, et valitsemissektori eelarvepuudujääk jääb aastatel 2013–2015 püsima ligikaudu 1 % juures SKPst;
                        
                     
                           —
                        
                        
                           komisjoni talituste 2011. aasta kevadprognoosis ennustatakse, et võla suhe suureneb 48,4 %-lt SKPst 2010. aastal 52,2 %-le SKPst 2012. aastal. Ajakohastatud stabiilsusprogrammis prognoositakse, et võla suhe suureneb 2012. aastaks 51,3 %ni SKPst.
                        
                     
         
               (6)
            
            
               Nimetatud järeldustest nähtub, et ülemäärane eelarvepuudujääk Soomes on kõrvaldatud ning otsus 2010/408/EL tuleks seetõttu kehtetuks tunnistada,
            
         ON VASTU VÕTNUD KÄESOLEVA OTSUSE:
   Artikkel 1
   Üldhinnangust järeldub, et ülemäärane eelarvepuudujääk on Soomes kõrvaldatud.
   Artikkel 2
   Otsus 2010/408/EL tunnistatakse kehtetuks.
   Artikkel 3
   Käesolev otsus on adresseeritud Soome Vabariigile.
   
      Brüssel, 12. juuli 2011
      
         
            Nõukogu nimel
         
         
            eesistuja
         
         J. VINCENT-ROSTOWSKI
      
   
   
      (1)  ELT L 189, 22.7.2010, lk 17.
   
      (2)  EÜT L 209, 2.8.1997, lk 6.
   
      (3)  ELT L 145, 10.6.2009, lk 1.